Dioskurene

Dioskurene (gammelgresk Διόσκουροι,Dios kouroi, «sønner av Zevs») er i gresk mytologi benevnelsen på tvillingene Kastor (gammelgresk Κάστωρ, Kastōr, «bever»; latin: Castōr) og Polydevkes (gammelgresk Πολυδεύκης, Poludeukēs, «mye søt vin»; latin: Pollūx). Moren deres var Leda (Λήδα), men de hadde forskjellige fedre. Spartakongen Tyndareus (Τυνδαρεύς eller Τυνδάρεως), ektemannen til Leda, var far til Kastor, mens guden Zevs (Ζεύς), i henhold til gresk mytologi, var far til Polydevkes. Følgelig var Kastor dødelig og Polydevkes udødelig. Da Kastor ble drept ba Polydevkes Zevs om å få dele udødeligheten sin med tvillingbroren slik at de fortsatt kunne få være sammen. Deres tvillingsøstre og halvsøstre var Helena av Troja og Klytaimnestra.

Romerne adopterte den greske myten og kalte tvillingene Gemini eller Castores. De to lyssterkeste stjernene i stjernebildet Tvillingene er oppkalt etter de latinske navnene på Dioskurene. Romerne betraktet Castor og Pollux som guder for hester og var særskilte guder for den romerske militærorden av væpnede ryttere, equites.

Brødrene holdt alltid sammen og var uadskillelige. Ettersom de døde unge, rakke de ikke å gjøre mange bedrifter som andre greske mytologiske helter, men de var med på argonautferden hvor særlig Polydevkes utmerket seg som en dyktig nevekjemper ved å felle fiendekongen Amykos. Kastor som var en dyktig rytter fikk ikke vist sine ferdigheter, men deltok i jakten på det kalydonske villsvin.

Referanser

Se også
Gresk mytologi
Tvillingene (stjernebilde)

Greske guder
Argonautene